# Teedevaldkonna auhinna statuut

1. **ÜLDSÄTTED**

1.1. Teedeinsener Aadu Lassi nimeline auhind Aadu on iga-aastane teedevaldkonna tunnustusauhind.

1.2. Auhinna omistamise eesmärk on teedeinsenerikutse propageerimine, erialase tegevuse ja väljapaistvate saavutuste väärtustamine ning teedevaldkonnale pühendunud ja valdkonna arengut mõjutanud inseneride tunnustamine.

1.3. Insener Aadu Lassi nimeline teedevaldkonna auhind Aadu antakse välja 2 kategoorias:

1.3.1. Aadu elutööpreemia.

1.3.2. Aadu inseneripreemia.

1.4. Auhinna omistajateks on Eesti Taristuehituse Liit ja Transpordiamet.

1.5. Teedevaldkonda käsitatakse statuudis kui tee-ehitust, projekteerimist, omanikujärelevalvet, korrashoidu, liikluskorraldust ning -ohutust, teetöödeks kasutatavate ehitusmaterjalide ja tehnoloogiatega seotud tegevusi, valdkondlike uuringute teostamist ning inseneride koolitamist.

1. **KANDIDEERIMISE TINGIMUSED**

2.1. Auhind Aadu elutööpreemia konkursil võivad osaleda kõik teedevaldkonnas töötavad, teede valdkonnas töötanud või pensionil olevad Eesti Vabariigi kodanikest teedeinsenerid ja siduserialade insenerid.

2.2. Auhind Aadu inseneripreemia konkursil võivad osaleda kõik Eesti Vabariigi teedevaldkonnas töötavad era- ja avaliku sektori teedeinsenerid ja teedevaldkonnas töötavad siduserialade insenerid.

1. **HINDAMISE KORD JA KRITEERIUMID**

3.1. Auhinnasaajad valib välja Eesti Taristuehituse Liidu ja Transpordiameti koostöös kokku kutsutud 9-liikmeline auhinnakomisjon, mida juhib komisjoni esimees ja kuhu kuuluvad erialaliitude, teedeehituse eriala õpetavate õppeasutuste ning avaliku ja erasektori esindajad. Auhinnakomisjoni tööd assisteerib hääleõiguseta komisjoni sekretär. Komisjon on otsustusvõimeline, kui kohal on vähemalt 5 liiget. Mõjuvatel põhjustel on puuduval liikmel õigus volitada komisjoni asendaja.

3.2. Eetilistel või muudel kaalutlustel on komisjoni liikmel õigus jääda erapooletuks.

3.3. Komisjoni esimees vahetub iga-aastaselt ning on kas Eesti Taristuehituse Liidu (ESTEL) juhatuse esimees (või tema volitatud ESTELi juhatuse liige) või Transpordiameti peadirektor (või tema volitatud teenistuse direktor).

3.4. Võitjad selgitatakse komisjoni konsensusliku hinnangu või lihthäälteenamuse teel. Võrdse häältearvu korral otsustab komisjoni esimehe hääl.

3.5. Komisjoni otsused on lõplikud ning ei kuulu vaidlustamisele.

3.6. Aadu elutööpreemia laureaadi valikul lähtub komisjon järgmistest kriteeriumidest:

3.6.1. Elutööpreemia antakse pikaajalise, väljapaistva ja pühendunud inseneritöö eest teedevaldkonnas.

3.6.2. Inseneritööga on kaasnenud erialase protsessi, tegevuse, valdkonna või organisatsiooni tuntav areng.

3.6.3. Laureaat on teedevaldkonnas tuntud ja hinnatud nii inimese kui insenerina.

3.7. Aadu inseneripreemia kandidaatide hindamisel ja laureaadi valikul lähtub komisjon järgmistest kriteeriumidest:

3.7.1. Inseneripreemia antakse silmapaistvate saavutuste eest teedevaldkonnas viimasel 3 aastal.

3.7.2. Inseneritöö peab olema seotud avalikult kasutatavate teede ja tänavate teehoiuga.

3.7.3. Insener peab olema vähemalt 3-aastase tööstaažiga insenerikutset eeldaval ametikohal kas era- või avalikus sektoris.

3.7.4. Laureaadi tegevus ja sisemine eetika on olnud vastavuses insenerikutse heade tavadega.

1. **KONKURSSIDE LÄBIVIIMISE KORD JA AJAKAVA**

4.1. Kandidaate võivad esitada nii ettevõtted, ühendused, organisatsioonid kui üksikisikud. Ettepaneku tegija ei ole kohustatud eelnevalt esitatavat kandidaati ettepaneku tegemisest informeerima.

4.2. Kui elutööpreemiale esitatud kandidaat osutub valituks, tuleb laureaati otsusest eelnevalt informeerida. Valituks mitte osutunud elutööpreemia nominendid liiguvad automaatselt edasi järgmise aasta konkursile.

4.3. Paberil või digitaalselt allkirjastatud taotlus tuleb esitada jooksva aasta 30. septembriks auhinnakomisjoni sekretäri kontaktidele.

4.4. Kandidaadi esitamiseks vajalik info on statuudile lisatud vormil Lisa 1.

4.5. Auhinnakomisjoni sekretär saadab komisjoniliikmetele konkurssidele esitatud kandidaatide nimekirja ja dokumendid 4 tööpäeva jooksul kandideerimistähtajast.

4.6. Komisjon selgitab auhinnasaajad välja hiljemalt 3 nädala jooksul kandideerimistähtajast.

4.7. Komisjon teeb teatavaks kuni 3 inseneripreemia nominendi nimed Eesti Taristuehituse Liidu korraldataval sügiskonverentsil.

4.8. Komisjon ei teavita elutööpreemia nominentide nimesid, vaid ainult laureaadi nime.

4.9. Laureaadid kuulutatakse välja auhindade kätteandmise tseremoonial novembrikuus Eesti Taristuehituse Liidu korraldataval Eesti Taristuehituse Liidu korraldataval sügiskonverentsil.

1. **AUHIND**

5.1. Aadu elutööpreemia määratakse konkreetsele isikule ühe korra.

5.2. Aadu inseneripreemiat ei määrata samale isikule sagedamini kui 5 aasta möödudes auhinna saamisest alates.

5.3. Komisjonil on õigus vastavatasemeliste kandidaatide puudumisel jätta auhind välja andmata.

5.4. Auhinda ei anta postuumselt.

5.5. Aadu elutööpreemia võitjat autasustatakse rahalise preemia, audiplomi ja temaatilise skulptuuriga.

5.6. Aadu inseneripreemia võitjat autasustatakse vabalt valitud erialakonverentsi tasuta osaluse, audiplomi ja temaatilise skulptuuriga.

5.6.1. Erialakonverentsi tasuta osaluse võib soovi korral asendada mõne muu inseneri erialast kompetentsust tõstva arengutegevusega.

5.6.2. Inseneripreemia suurus on kuni 2500 eurot ning kasutamise tähtaeg üks aasta alates võitja väljakuulutamisest.

5.7. Auhinnakonkursi väljakuulutamist ja omistamist kajastatakse pressiteatega erinevates meediakanalites, teehoiuga seotud ettevõtete, asutuste, inseneriorganisatsioonide, inseneriharidust andvate õppeasutuste kodulehtedel ning sotsiaalmeedias. Auhinna omistamist kajastatakse väljaandes Teejuht. Konkursi kommunikatsiooni eest vastutab Transpordiamet.

1. **FINANTSEERIMINE**

6.1. Elutööauhinna rahalise preemia omistamisega seotud kulud kaetakse Eesti Taristuehituse Liidu eelarvest.

6.2. Mõlema preemia skulptuuride, audiplomite ja inseneripreemiaga seotud kulud kaetakse Transpordiameti eelarvest.